/* KUMM/2011/0588 finali */ RAPPORT MILL-KUMMISSJONI IT-28 RAPPORT ANNWALI DWAR IL-MONITORAĠĠ TAL-APPLIKAZZJONI TAL-LIĠI TAL-UE (2010)





INTRODUZZJONI It-28 Rapport Annwali 2010 tal-Kummissjoni dwar il-monitoraġġ tal-applikazzjoni tal-liġi tal-UE jiffoka fuq kwistjonijiet strateġiċi u jevalwa l-istat attwali tal-liġi, f’konformità mal-format ġenerali għar-rappurtar annwali kif definit mill-Komunikazzjoni tal-Kummissjoni tal-2007 dwar “Ewropa li tikseb riżultati – L-applikazzjoni tal-liġi Komunitarja” (il-Komunikazzjoni tal-‘2007’)[1]. Ir-Rapport isegwi struttura simili għal tas-snin ta’ qabel[2]. INFORMAZZJONI ĠENERALI Karatteristiċi ġodda ewlenin fil-ġestjoni tal-ksur Fl-2010, il-Kummissjoni kompliet timplimenta, tlesti u tirfina r-riforma tal-ġestjoni ta’ ksur tagħha kif mibdija mill-Komunikazzjoni tal-2007, fl-erba’ oqsma kollha identifikati għal aktar titjib. Tpoġġiet enfasi speċjali fuq il-ġestjoni effiċjenti tal-każijiet permezz ta’ aktar evalwazzjoni u żvilupp konsistenti tal-funzjonament tal-“EU Pilot”, l-għodda għad-djalogu u għas-soluzzjoni tal-problemi mal-Istati Membri. Dan bena fuq azzjoni li kienet diġà ttieħdet fl-2009 permezz tal-introduzzjoni ta’ sistema ta’ reġistrazzjoni ġdida (CHAP ‘Complaints Handling – Accueil des Plaignants' ) għall-ilmenti u l-mistoqsijiet dwar l-applikazzjoni tal-liġi tal-UE minn Stat Membru (għal aktar spjegazzjonijiet fuq CHAP u l-“EU Pilot”, ara 3.2). Il-Kummissjoni żiedet ukoll il-miżuri ta’ prevenzjoni tagħha, pereżempju, billi inkludiet l-applikazzjoni prospettiva tal-liġi tal-UE fil-valutazzjonijiet tal-impatt tagħha għal inizjattivi ġodda u billi ppromwoviet pjanijiet ta’ implimentazzjoni biex tappoġġja l-proċess ta’ traspożizzjoni għal direttivi ġodda (ara 3.4). Id-dħul fis-seħħ tat-Trattat ta’ Lisbona ġab bidliet importanti fil-ġestjoni ta’ ksur. Waħda minn dawn in-novitajiet hija l-possibbiltà li l-Kummissjoni titlob, fi stadju aktar bikri tal-proċedura, sanzjonijiet finanzjarji kontra l-Istati Membri għan-nuqqas tagħhom milli jinnotifikaw miżuri dwar it-traspożizzjoni ta' direttiva adottata taħt proċedura leġiżlattiva (Artikolu 260 tat-TFUE, it-tielet paragrafu). Fl-2010, il-Kummissjoni indikat il-politika tagħha dwar l-applikazzjoni ta’ dan l-istrument ġdid f’Komunikazzjoni[3] (ara 3.1.1). Fl-aħħar nett, l-adozzjoni tal-Ftehim Qafas rivedut dwar ir-relazzjonijiet bejn il-Parlament Ewropew u l-Kummissjoni[4] wasslet għal dispożizzjonijiet aktar komprensivi dwar l-informazzjoni u l-kooperazzjoni fil-qasam tal-politika dwar ksur (3.6.). Statistiki ġenerali Fl-2010, l- acquis tal-UE kien jikkonsisti f’minn madwar 8400 regolament u kważi 2000 direttiva flimkien mal-liġi primarja (it-Trattati). Bħal fis-snin ta’ qabel, dan ir-Rapport Annwali[5] jagħti ħarsa ġenerali lejn tagħrif statistiku essenzjali fuq il-ġestjoni ta’ każijiet relatati mal-applikazzjoni tal-liġi tal-UE min-naħa tal-Kummissjoni. Madankollu għall-interpretazzjoni korretta ta’ din id-dejta, huwa importanti li wieħed iżomm f’moħħu li f’dan il-kamp, il-Kummissjoni introduċiet żewġ għodod amministrattivi ġodda (ta’ qabel il-ksur): iċ-CHAP (reġistru ta’ lmenti u mistoqsijiet) u l-“EU Pilot” (soluzzjoni tal-problemi mal-Istati Membri). Għal aktar dettalji fuq l-għodod amministrattivi ġodda ara 3.2. Preċedentement, ‘bażi tad-dejta ta’ ksur’ (NIF) unika kienet tinkludi t-tipi kollha ta’ każijiet irrispettivament mill-oriġini u mill-istadju ta’ proċedura tagħhom. Fuq perjodu ta’ żmien medju, din il-bażi ta’ dejta se tkun tinkludi biss dawk il-każijiet li fihom il-Kummissjoni tkun ħadet passi formali, liema passi jibdew b’avviż ta’ tqegħid fil-mora lill-Istat Membru skont l-Artikolu 258 tat-TFUE. Bħalissa, il-bażi ta’ dejta għadha tinkludi ċertu numru ta’ każijiet ta’ qabel il-ksur (b’mod partikolari lmenti) li fil-kuntest tas-sistema l-ġdida jibdew jiġu pproċessati fiċ-CHAP u l-“EU Pilot”. Numru ta’ każijiet skont l-oriġini tagħhom Fl-aħħar tal-2010, il-bażi ta’ dejta tal-ksur kienet tinkludi kważi 2100 każ attiv ta’ ksur. Meta mqabbel mal-istess ċifra ta’ tmiem is-sena ta’ qabel (kważi 2900 każ), in-numru ta’ proċedimenti pendenti naqas bi kważi 30%. Dan huwa parzjalment dovut għall-fatt li l-ilmenti u l-każijiet fuq inizjattiva proprja ġodda huma rreġistrati u ttrattati jew fiċ-CHAP jew fil-bażijiet ta’ dejta tal-“EU Pilot” (ara ċ-ċifri minn dawn il-bażijiet ta’ dejta f’3.2). Ir-rata ta’ suċċess għas-soluzzjoni tal-problemi fl-“EU Pilot” ikkontribwiet ukoll b’mod sinifikanti għat-tnaqqis fin-numru ta’ proċedimenti ta’ ksur f’dawk l-Istati Membri, li pparteċipaw fl-“EU Pilot” sa mill-bidu tal-implimentazzjoni tiegħu f’April 2008. L-użu ġenerali ta’ għodod ta’ qabel il-ksur fil-ġestjoni ta’ lmenti u każijiet fuq inizjattiva proprja biddel il-kompożizzjoni tal-każijiet fil-bażi ta’ dejta ta’ ksur fir-rigward tal-oriġini tagħhom. Fl-aħħar tal-2009, 53% tal-każijiet attivi oriġinaw minn ilmenti; din iċ-ċifra naqset (b’aktar minn 10%) għal ftit aktar minn 40% fl-2010. 739 każ miftuħ (madwar 35% tal-każijiet kollha) oriġinaw minn każijiet tal-Kummissjoni fuq inizjattiva proprja . Dan huwa inqas min-numru fl-2009 (925). Madankollu, iċ-ċifra hija affettwata mill-fatt li bħala prinċipju s-servizzi tal-Kummissjoni issa jiġġestixxu l-każijiet fuq inizjattiva proprja ġodda l-ewwel permezz tal-“EU Pilot”. L-470 każ miftuħ ta’ nuqqas ta’ komunikazzjoni [6] jirrappreżentaw 22% tat-total ta’ każijiet attivi. Meta mqabbla mal-istess dejta tal-2009, hemm żieda f’termini assoluti: 407 każijiet ta’ nuqqas ta’ komunikazzjoni biss kienu għadhom miftuħin fl-aħħar tal-2009. Dan jista’ parzjalment jiġi spjegat mill-fatt li l-aġenda ta’ traspożizzjoni fl-2010 inkludiet aktar direttivi milli fl-2009 (ara 3.1.1). Il-Kummissjoni għalqet 987 każ ibbażat fuq ilmenti jew fuq inizjattiva proprja matul l-2010 (2009: 1389). Ħafna minn dan l-għeluq (431 deċiżjoni) seħħ qabel ma ntbagħat l-avviż ta’ tqegħid fil-mora lill-Istat Membru u seħħ minħabba li l-Istati Membri ħadu azzjoni xierqa b’risposta għall-Kummissjoni sabiex jikkonformaw mal-liġi tal-EU. 312-il każ ieħor ingħalqu warali ntbagħat l-avviż tqegħid fil-mora u qabel ma ntbagħtet opinjoni motivata lill-Istat Membru (2009: 341) u 130 każ wara li ntbagħtet opinjoni motivata iżda qabel mal-kwistjoni ma ġiet irriferuta quddiem il-Qorti tal-Ġustizzja (2009: 151). Għalhekk, dawn iċ-ċifri ta’ hawn fuq juru li fi 88% tal-għeluq, il-każ ma ntbagħatx lill-Qorti tal-Ġustizzja minħabba li l-Istati Membri rregolaw il-kwistjonijiet legali mqajma mill-Kummissjoni qabel ma kien meħtieġ li jinbeda l-istadju li jmiss fil-proċedimenti ta’ ksur. Numru ta’ każijiet fl-Istati Membri u fl-oqsma ta’ politika L-Italja huwa l-Istat Membru li fil-konfront tiegħu kienu għaddejjin l-akbar numru ta’ proċedimenti ta’ ksur sal-aħħar tal-2010 (176 każ miftuħ), segwit mill-Belġju (159) u mill-Greċja (157). It-tliet Stati Membri bl-inqas numru ta’ każijiet miftuħa ta’ ksur huma Malta, il-Litwanja u l-Latvja (25, 27 u 32 każ, rispettivament). L-Italja u l-Greċja kienu wkoll l-Istati Membri li fil-konfront tagħhom infetħu l-akbar numru ta’ proċedimenti ġodda ta’ ksur li bdew fl-2010 (90 u 89, rispettivament), segwiti mir-Renju Unit (75 każ ġdid fl-2010). Fl-2010, l-inqas numru ta’ proċedimenti ġodda (19) nfetħu kontra l-Litwanja; fit-tieni u fit-tielet post ikklassifikaw id-Danimarka u Malta b’22 u 25 każ ġdid, rispettivament. U minkejja li l-Italja u l-Greċja rnexxielhom jagħlqu madwar 40% tal-każijiet ġodda tagħhom fl-istess sena, xorta waħda ttrasferew l-akbar numru ta’ każijiet ġodda għall-2011 (49 u 50 każ, rispettivament). In-numru ta’ każijiet li kellhom jiġu trasferiti kien ukoll relattivament għoli għall-Polonja u Spanja (40 każ ġdid kull wieħed). L-iżgħar ammont ta’ trasferimenti seħħ għal Malta (8), id-Danimarka (10) u l-Litwanja (11). It-tliet oqsma l-aktar suxxettibbli għal ksur ta’ politika (l-ambjent, is-suq intern u t-tassazzjoni) jammontaw għal 52% tal-każijiet kollha ta’ ksur. Aktar minn għoxrin fil-mija tal-każijiet kollha attivi (444) huma assoċjati mal-leġiżlazzjoni ambjentali, mas-suq intern u mal-każijiet ta’ tassazzjoni (326 u 324, rispettivament) b’kull wieħed jammonta għal 15% tal-ksur kollha. Madankollu ma kien fl-ebda minn dawn it-tliet oqsma ta’ politika msemmija hawn fuq li nfetħu l-akbar numru ta’ proċedimenti ġodda ta’ ksur fl-2010. Kien fis-settur tas-saħħa u tal-protezzjoni tal-konsumatur fejn ħafna mill-każijiet ġodda miftuħa (273) kienu każijiet ta’ nuqqas ta’ komunikazzjoni (254). Il-fajls relatati mal-ambjent u s-suq intern kienu t-tieni u t-tielet l-ogħla numru fl-2010 (229 u 191 każ, rispettivament). Madankollu, il-Kummissjoni għalqet il-maġġoranza tal-każijiet ġodda ta’ nuqqas ta’ komunikazzjoni fuq is-saħħa u l-protezzjoni tal-konsumatur sal-aħħar tal-2010, biex ħalliet biss 62 attivi. F’kuntrast għal dan, madwar żewġ terzi tal-proċedimenti ġodda kienu għadhom miftuħin fl-oqsma tal-ambjent, tas-suq intern u tat-trasport (148, 131 u 116-il każ, rispettivament), fejn it-trasferiment ta’ każijiet ġodda għall-2011 kien l-aktar għoli. Petizzjonijiet Bħas-sena ta’ qabel, il-qasam ambjentali ġibed l-akbar numru ta’ petizzjonijiet ippreżentati fil-Parlament Ewropew (120). Problemi relatati mal-valutazzjoni tal-impatt ambjentali ta’ proġetti waħedhom kienu s-suġġett ta’ 42 petizzjoni, segwiti mill-konservazzjoni tan-natura (32) u mill-ġestjoni tal-iskart (20). Fil-qasam tal-kwalità tal-ilma u tar-riżorsi tal-baħar, ġew ppreżentati14-il petizzjoni addizzjonali. Numru sinifikanti ta’ petizzjonijiet kienu relatati mal-ġustizzja, id-drittijiet fundamentali u ċ-ċittadinanza (61), b’nofshom ikunu fuq il-moviment liberu tal-persuni. Is-suq intern u s-servizzi kienu jammontaw ukoll għal parti sostanzjali ta’ petizzjonijiet (49), fejn il-kwalifiki professjonali (13) u l-libertà ta’ provvediment ta’ servizzi (11) baqgħu s-setturi bl-ogħla influss. Bosta petizzjonijiet qajmu kwistjonijiet fuq it-taxxa (44), speċjalment fil-qasam tat-taxxa indiretta (33). Mistoqsijiet relatati mal-impjiegi kklassifikaw ukoll f’pożizzjoni għolja ħafna: minn 36 petizzjoni, 32 kienu jittrattaw il-moviment liberu tal-ħaddiema u l-koordinazzjoni tas-sistemi tas-sigurtà soċjali. Pereżempju, petizzjonijiet lill-Parlament Ewropew wasslu għal proċedimenti ta’ ksur fuq regoli diskriminatorji fil-ġbir tat-taxxa ta’ suċċessjoni, fuq l-attivitajiet u s-superviżjoni ta’ istituzzjonijiet fid-dispożizzjonijiet ta’ rtirar okkupazzjonali u fuq diskriminazzjoni kontra residenti fit-tul. Minħabba li l-valutazzjonijiet ħżiena tal-impatt ambjentali huma kawża ewlenija ta’ petizzjonijiet, huwa utli li wieħed isemmi il-kamp ta' applikazzjoni maż-żmien fl-Istati Membri tal-UE12. Id-direttiva relevanti tal-UE (85/337/KEE[7]) tapplika biss għall-proġetti li l-awtorizzazzjoni tagħhom intalbet wara d-dati ta’ adeżjoni tal-Istati Membri l-ġodda (jiġifieri l-1 ta’ Mejju 2004 u l-1 ta’ Jannar 2007). Numru dejjem jikber ta’ petizzjonijiet ġibed l-attenzjoni tal-Kummissjoni għal malfunzjonijiet fl-applikazzjoni tad-Direttiva 2004/80/KE li għandha x'taqsam ma' kumpens għal vittmi ta' delitti[8], speċjalment fl-Italja u fil-Greċja. L-importazzjoni ta’ vetturi użati u t-taxxi ta’ reġistrazzjoni imposti mill-Istati Membri komplew iżidu l-petizzjonijiet ukoll. Konklużjoni: B’mod ġenerali n-numru ta’ proċedimenti ta’ ksur naqas fl-2010 meta mqabbel mas-snin ta’ qabel. Għalkemm f’dan l-istadju mhuwiex possibbli li jiġu identifikati r-raġunijiet kollha għal din it-tendenza, waħda mill-ispjegazzjonijiet tinsab fit-twaqqif tal-“EU Pilot”, li tgħin biex xi kwistjonijiet imressqa mill-Kummissjoni li jirrigwardaw l-applikazzjoni tal-liġi tal-UE jiġu ċċarati u solvuti b’mod sodisfaċenti, biex b’hekk il-problemi jintemmu mingħajr ma jkun hemm bżonn li jitniedu proċedimenti ta’ ksur. L-ambjent, is-suq intern u l-leġiżlazzjoni tat-taxxa jibqgħu fil-quċċata tal-oqsma ta’ politika involuti fi ksur, filwaqt li l-kwistjonijiet relatati mal-ambjent, mal-moviment liberu tal-persuni u mad-drittijiet fundamentali ġibdu l-akbar numru ta’ petizzjonijiet lill-Parlament Ewropew. KWISTJONIJIET EWLENIN Dewmien Tard Żvilupp ġenerali tal-politika Bħala medja l-Istati Membri kellhom jittrasponu iżjed direttivi fl-2010 milli fl-2009 (jiġifieri 111 meta mqabbla ma’ 71 direttiva). B’mod parallel, il-Kummissjoni kellha tniedi numru ferm akbar ta’ każijiet ta’ nuqqas ta’ komunikazzjoni fl-2010 (855 każ) milli fl-2009 (531). Għalkemm aktar minn nofs dawn il-każijiet ta’ nuqqas ta’ komunikazzjoni li kien għadhom kif jinfetħu setgħu jingħalqu, 410 minnhom xorta baqgħu ma ġewx solvuti fl-aħħar tal-2010. Għaldaqstant, flimkien mas-60 każ li jifdal ta’ nuqqas ta’ komunikazzjoni akkumulati mis-snin ta’ qabel, total ta’ 470 każ ta’ nuqqas ta’ komunikazzjoni kienu pendenti fl-aħħar tal-2010. Din l-aħħar ċifra tirrappreżenta żieda ta’ kważi 15% fin-numru ta każijiet miftuħa ta’ nuqqas ta’ komunikazzjoni mill-bidu tal-2010, meta kien hemm biss 407 każijiet bħal dawn. Il-proċess ta’ traspożizzjoni huwa ġestit bl-aktar mod effettiv fid-Danimarka u f’Malta (5 każijiet ta’ nuqqas ta’ komunikazzjoni miftuħin kull wieħed), filwaqt li jieħu l-aktar żmien fl-Italja (34 każ) u fil-Polonja (32 każ). Spiss ħafna, numru kbir ta’ Stati Membri jaqbżu l-iskadenza għat-traspożizzjoni ta’ direttiva partikolari. Ladarba l-Kummissjoni tiftaħ il-proċedimenti ta’ ksur, in-notifiki tal-miżuri nazzjonali jiżdiedu drastikament, u b’hekk il-proċedimenti jkunu jistgħu jingħalqu. Mis-792 każ ta’ nuqqas ta’ komunikazzjoni magħluqa mill-Kummissjoni fl-2010, 558 proċediment ingħalqu wara li ntbagħat avviż ta’ tqegħid fil-mora u qabel ma ntbagħtet opinjoni motivata lill-Istati Membri. Wara dan, traspożizzjoni imdewma ulterjorment isseħħ biss f’minoranza tal-Istati Membri. Il-Kummissjoni se tkun tista’ tittratta b’mod aktar effettiv it-tħassib li jinħoloq minn dewmien fit-tul permezz tal-applikazzjoni tal-Artikolu 260(3) tat-TFUE. Din id-dispożizzjoni tippermetti lill-Qorti li tapplika sanzjonijiet finanzjarji diġà fl-istadju tal-ewwel referenza lill-Qorti skont l-Artikolu 258 tat-TFUE, kontra Stat Membru li jonqos milli jittrasponi direttiva leġiżlattiva, jekk ikun mitlub hekk fl-applikazzjoni tal-Kummissjoni. Preċedentement, sanzjonijiet finanzjarji għal każijiet ta’ nuqqas ta’ komunikazzjoni setgħu jiġu applikati biss fi proċedura b’żewġ stadji, jiġifieri jekk Stat Membru jonqos milli jikkonforma ma’ sentenza preċedenti tal-Qorti. Fil-Komunikazzjoni[9] tagħha dwar l-użu tal-Artikolu 260(3) tat-TFUE, il-Kummissjoni għamlitha ċara li se tuża din id-dispożizzjoni ġdida. Wieħed jittama li dan jikkontribwixxi b’mod sinifikanti għat-titjib tat-traspożizzjoni fil-ħin tal-liġi tal-UE mill-Istati Membri. Aspetti ta' setturi speċifiċi Min-numru ta’ każijiet jidher li dewmien fit-traspożizzjoni jseħħ prinċipalment fl-oqsma tal-ambjent (115 każ attiv), tat-trasport (104) u tas-suq intern u s-servizzi (78). Fir-rigward tal- leġiżlazzjoni ambjentali , l-iskadenzi jinqabżu regolarment minn numru kbir ta’ Stati Membri, li normalment jiġu riżolti wara t-tnedija tal-proċedimenti ta’ ksur, u dewmien fit-tul jidher biss f’minoranza ta’ Stati Membri. Eżempju ċar ta’ dewmien fit-traspożizzjoni hi d-Direttiva 2004/35/KE tal-Parlament Ewropew u tal-Kunsill dwar ir-responsabbiltà ambjentali f’dak li għandu x’jaqsam il-prevenzjoni u r-rimedju għal danni ambjentali[10]. Erba’ Stati Membri biss ittrasponewha fil-ħin u l-Qorti Ewropea tal-Ġustizzja kellha taqta’ sentenzi kontra seba’ Stati Membri. Fl-2010, it-traspożizzjoni tad-direttivi li jirregolaw is- suq intern b’mod ġenerali uriet l-istess karatteristiċi li jistgħu jiġu osservati f’oqsma ta’ politika oħrajn. Madankollu, wara perjodi ta’ attività leġiżlattiva intensa fl-2009 u l-2010, b’mod partikolari fil-qasam tas-servizzi finanzjarji, il-Kummissjoni ġiet iffaċċjata b’żieda qawwija ta’ każijiet ta’ nuqqas ta’ komunikazzjoni f’dan il-qasam. Id-dewmien fit-traspożizzjoni ħafna drabi seħħ minħabba l-kamp ta' applikazzjoni wiesa' tal-leġiżlazzjoni kkonċernata. (Id-Direttiva dwar is-Servizzi 2006/123/KE[11]; id-Direttiva dwar l-IORP 2003/41/KE)[12] jew, pereżempju, fis-settur bankarju, fejn il-leġiżlatur stabbilxxa skadenzi relattivament qosra għat-traspożizzjoni (bejn xahar 1 u 15-il xahar)minħabba l-urġenza tar-reazzjoni għall-kriżi finanzjarja. Id-dewmien fit-traspożizzjoni ħafna drabi jaffettwa d-direttivi dwar it-trasport, b’mod partikolari dawk li jirregolaw trasport marittimu u bit-triq. F’dan ir-rigward, l-Istati Membri infurmaw lis-servizzi tal-Kummissjoni b’dawn ir-raġunijiet li ġejjin għad-dewmien fit-traspożizzjoni: in-nuqqas ta’ kompetenza u riżorsi suffiċjenti u l-proċessi interni kumplessi ta’ teħid ta’ deċiżjonijiet fl-Istati Membri. L-Istati Membri qed jitolbu wkoll għal aktar appoġġ mill-Kummissjoni fil-perjodu bejn id-dħul fis-seħħ u l-iskadenza ta’ traspożizzjoni. It-traspożizzjoni fil-ħin hija wkoll kwistjoni ewlenija fil- koperazzjoni ġudizzjarja, id-drittijiet fundamentali u ċ-ċittadinanza . Minħabba li parti minn dawn l-oqsma preċedentement kienu jagħmlu parti minn dak li qabel kien it-tielet pilastru, il-Kummissjoni trid tapplika kemm direttivi kif ukoll deċiżjonijiet qafas f’dan il-kamp. F’ħafna mis-setturi bbażati fuq direttivi, inklużi l-moviment liberu tal-persuni, iċ-ċittadinanza u l-ugwaljanza bejn is-sessi, notifikar komplut diġà qiegħed fis-seħħ. Fl-2010, hemm il-possibilità li l-protezzjoni tal-konsumatur tiżdied mal-lista, billi tingħalaq l-aħħar proċedura ta’ ksur minħabba li d-Direttiva 2005/29/KE dwar prattiċi kummerċjali żleali ma kinitix ġiet trasposta għalkollox jew ġiet trasposta parzjalment[13]. F’kuntrast, is-setturi li kienu jagħmlu parti mit-tielet pilastru li huma regolati minn deċiżjonijiet tal-qafas ta’ qabel Lisbona għadhom lura fit-traspożizzjoni. Il-Kummissjoni ma tistax tibda proċedimenti ta’ ksur ibbażati fuq dawn id-deċiżjonijiet qafas għal perjodu ta’ ħames snin li jibda mid-dħul fis-seħħ tat-Trattat ta’ Lisbona[14]. Problemi ta’ dewmien fit-traspożizzjoni huma rari f’oqsma ta’ politika li għandhom acquis stabbli ta’ direttivi (eż. il-politika agrikola). Il-leġiżlazzjoni tal-UE fil-kampijiet tal-intrapriża u l-industrija, tax-xogħol u affarijiet soċjali, kif ukoll fit-taxxa indiretta huma oqsma oħra fejn ma huma osservati l-ebda diffikultajiet importanti li għandhom x’jaqsmu ma’ traspożizzjoni fil-ħin. Konklużjoni: Għad hemm oqsma li ġew identifikati b’mod ċar fejn id-dewmien fit-traspożizzjoni ta’ direttivi hija tendenza komuni, bħall-ambjent, is-suq intern, il-kooperazzjoni ġudizzjarja, it-trasport, id-drittijiet fundamentali u ċ-ċittadinanza. It-Trattat ta’ Lisbona ta lill-Kummissjoni, strument addizzjonali li jista’ jkun ta’ għajnuna fit-tibdil ta’ din is-sitwazzjoni xejn sodisfaċenti (Artikolu 260(3) tat-TFUE). Metodi ta’ ħidma mtejba għall-ġestjoni ta’ każijiet relatati mal-applikazzjoni tal-liġi tal-UE CHAP: Bl-introduzzjoni taċ-CHAP f’Settembru 2009, il-Kummissjoni issa għandha għodda tal-IT li hi mfassla speċifikament għar-reġistrazzjoni u l-ġestjoni ta’ lmenti u mistoqsijiet taċ-ċittadini Ewropej dwar l-applikazzjoni tal-liġi tal-UE minn Stat Membru. Iċ-CHAP tiżgura li l-ilmenti jiġu assenjati b’mod xieraq u fil-ħin lid-dipartimenti kompetenti tal-Kummissjoni kif ukoll li tingħata tweġiba sistematika lill-kwerelant b’konformità mal-Komunikazzjoni tal-2002 dwar ir-relazzjonijiet mal-kwerelant fejn jidħol il-ksur tad-dritt Komunitarju[15]. Fl-2010 inħolqu 4035 każ fiċ-CHAP (83% ilmenti u 17% mistoqsijiet). Il-ħames Stati Membri l-aktar ikkonċernati huma: l-Italja (12%), Spanja (11.4%), il-Ġermanja (9.5%), ir-Renju Unit (7.5%) u Franza (6.9%). 52.5% tal-ilmenti ngħalqu direttament fiċ-CHAP fuq il-bażi ta’ tweġiba komprensiva mill-Kummissjoni u 14% oħra ngħalqu fuq il-bażi ta’ nuqqas ta’ kompetenza tal-UE. F’17% tal-każijiet l-eżaminazzjoni kompliet permezz tal-“EU Pilot” u 9% minnhom ġew trasferiti fi proċedimenti ta’ ksur. “EU Pilot”: Il-proġett tal-“EU Pilot” ilu jopera minn April 2008 bl-għan li jipprovdi tweġibiet aħjar u aktar fil-pront għall-mistoqsijiet imqajma minn ċittadini jew negozji u soluzzjonijiet għal dawk il-problemi li jinqalgħu fl-applikazzjoni tal-liġi tal-UE. L-“EU Pilot” tfasslet ukoll biex ittejjeb il-komunikazzjoni u l-kooperazzjoni bejn is-servizzi tal-Kummissjoni u l-awtoritajiet tal-Istati Membri fejn tidħol l-applikazzjoni, l-implimentazzjoni tal-liġi tal-UE jew il-konformità tal-liġi fi Stat Membru mal-liġi tal-UE. Is-servizzi tal-Kummissjoni jistgħu jippreżentaw il-mistoqsijiet u l-ilmenti li jkunu rċevew miċ-ċittadini u n-negozji kif ukoll każijiet fuq inizjattiva proprja fl-“EU Pilot”. Dan jinkludi kwistjonijiet imqajma mal-Kummissjoni fil-Kumitat għall-Petizzjonijiet tal-Parlament Ewropew jew permezz ta’ ittra minn Membru tal-Parlament Ewropew. Sa mill-implimentazzjoni tagħha, l-“EU Pilot” irriżultat li kienet għodda pożittiva ħafna u qed turi kif il-Kummissjoni u l-Istati Membri parteċipanti qed jikkooperaw biex isibu soluzzjonijiet li jagħtu effetti sħaħ u fil-pront lil-liġijiet tal-UE għall-benefiċċju taċ-ċittadini u n-negozji. Il-Kummissjoni teżamina kull każ u tniedi proċedimenti ta’ ksur jekk ma tinstab l-ebda soluzzjoni li tkun kompatibbli mal-liġi tal-UE. Fil-31 ta' Diċembru tal-2010, 81% tat-tweġibiet mogħtija mill-Istati Membri tqiesu bħala aċċettabbli[16] mill-Kummissjoni filwaqt li madwar 160 każ ġew ittrasferiti lejn il-bażi tad-dejta NIF sabiex il-Kummissjoni tikun tista' tiftaħ proċedimenti ta' ksur billi tibgħat avviż ta' tqgħid fil-mora skont l-Artikolu 258 tat-TFUE. Fl-2008, 15-il Stat Membru offrew li jipparteċipaw fl-“EU Pilot”. Wara s-suċċess tal-proġett, il-Kummissjoni fl-ewwel Rapport tagħha ta’ Evalwazzjoni tal-“EU Pilot” li ġie adottat f’Marzu 2010[17] ddeċidiet li tistieden lit-12 il-Stat Membru l-oħra sabiex jissieħbu fil-proġett. Fi tmiem l-2010, tliet Stati Membri oħra ssieħbu fil-proġett[18]. Bażijiet ta’ dejta tal-Kummissjoni għall-ġestjoni ta’ każijiet relatati mal-applikazzjoni tal-liġi tal-UE L-ilmenti/mistoqsijiet jiġu rreġistrati l-ewwel fiċ-CHAP, u mbagħad jiġu trasferiti fl-“EU Pilot” għall-Istati Membri parteċipanti jekk il-Kummissjoni tkun trid tikseb aktar informazzjoni fattwali jew legali jew biex tipprovdi lill-Istat Membru inkwistjoni bl-opportunità li jippreżenta soluzzjoni li tkun konformi mal-liġi tal-UE. Jekk ma tinstab l-ebda soluzzjoni li tkun konformi mal-liġi tal-UE, il-każijiet jiġu sussegwentement trasferiti fil-bażi ta’ dejta ta’ ksur tan-NIF. Il-każijiet fuq inizjattiva proprja ( ex-officio ) tal-Kummissjoni jibdew fl-“EU Pilot” għall-Istati Membri parteċipanti u, sussegwentement, jekk ma jkunux jistgħu jiġu solvuti, jiġu ttrasferiti fil-bażi ta' dejta tal-ksur tan-NIF. Il-każijiet ta’ nuqqas ta’ komunikazzjoni huma rreġistrati direttament u unikament fil-bażi ta’ dejta tal-ksur tan-NIF, minħabba li huma każijiet ċari li fihom l-użu tal-“EU Pilot” ma jipprovdix valur miżjud. Fil-każ tal-Istati Membri li għadhom mhumiex qegħdin jipparteċipaw fl-“EU Pilot”, il-korrispondenza ta' qabel il-ksur għadha ssir permezz ta’ mezzi amministrattivi klassiċi. Konklużjoni: Il-Kummissjoni sejra tkompli tiżviluppa l-bażijiet ta’ dejta tagħha għall-ġestjoni ta’ każijiet relatati mal-applikazzjoni tal-liġi tal-UE. Il-Kummissjoni sejra tesplora l-estensjoni tal-“EU Pilot” bħala strument għas-soluzzjoni u l-prevenzjoni tal-problemi fl-Istati Membri kollha. L-approċċ ġenerali segwit mill-Kummissjoni huwa wieħed li jiżgura reġistrazzjoni sistematika tal-ilmenti/mistoqsijiet kollha fuq l-applikazzjoni tal-liġi, li jfittex soluzzjoni li ssolvi l-problemi malajr pemezz tal-użu tal-“EU Pilot” u, fejn hu meħtieġ, li jniedi u jsegwi b’mod vigoruż il-proċedimenti ta’ ksur. Kwistjonijiet ta' infurzar Skont l-Artikolu 17 tat-TUE, il-Kummissjoni għandha rwol uniku u essenzjali fis-superviżjoni tal-applikazzjoni tal-liġi tal-UE. Huwa wieħed mill-kompiti ewlenin tal-Kummissjoni li ‘tissorvelja l-applikazzjoni tat-Trattati kif ukoll tal-miżuri adottati mill-istituzzjonijiet skont dawn it-Trattati’ . Il-possibbiltajiet li jinfetaħ proċediment ta' ksur skont l-Artikolu 258 tat-TFUE kontra l-Istati Membri u li jinħarġu sanzjonijiet finanzjarji skont l-Artikolu 260 tat-TFUE meta l-Istati Membri jippersistu fil-ksur tal-liġi tal-Unjoni huma strumenti tassew importanti f'dan il-kuntest. Madankollu, il-Kummissjoni hija intitolata teżamina l-konformità mar-regoli Komunitarji tal-UE direttament fi ftit oqsma biss. Dawn l-oqsma jinkludu l-ġbir tar-riżorsi proprji tal-Unjoni mill-VAT, li hi responsabbiltà tas-servizzi tal-baġit megħjuna minn esperti mill-qasam tat-taxxa. Il-kundizzjonijiet tas-sigurtà fl-ikel, is-saħħa u l-benesseri tal-annimali u l-benesseri tal-pjanti jistgħu jiġu vverifikati fuq il-post mill-Uffiċċju tal-Ikel u Veterinarju tal-Kummissjoni. Aġenziji speċjalizzati tal-UE b’kooperazzjoni mas-servizzi tat-trasport marittimu u bl-ajru fi ħdan il-Kummissjoni jispezzjonaw is-sikurezza u s-sigurtà fis-settur marittimu u tal-avjazzjoni. L-installazzjonijiet nukleari huma wkoll soġġetti għal spezzjonijiet perjodiċi mis-servizzi tal-Kummissjoni[19]. Il-possibbiltà għall-Kummissjoni li timponi korrezzjonijiet finanzjarji fuq l-Istati Membri hija limitata wkoll għal oqsma partikolari. Il-Kummissjoni tista’ tirrikorri għall-proċedura ta’ approvazzjoni tal-kontijiet fl-agrikoltura, f’każ li jkunu involuti xi fondi tal-UE, billi teskludihom mill-finanzjament tal-ispiża tal-UE li ma tkunx intużat b’konformità mar-regoli tal-EU. Għodda simili ġiet implimentata biex tiżgura tmexxija tajba tal-proġetti ko-finanzjati mill-UE fil-qasam tal-politika reġjonali. Minkejja dawn il-limitazzjonijiet, huwa importanti li wieħed iżomm f’moħħu li l-liġi tal-UE tifforma parti integrali mis-sistema legali nazzjonali tal-Istati Membri, irrispettivament minn jekk ir-regoli tal-UE humiex applikabbli direttament (eż. regolamenti) jew jeħtiġux traspożizzjoni minn qabel fil-liġi nazzjonali (direttivi). Minn dan isegwi li l-applikazzjoni korretta tal-liġi tal-UE hija primarjament dover tal-amministrazzjoni u tal-ġudikatura tal-Istati Membri, li għandhom jiżguraw li d-drittijiet u l-obbligi taċ-ċittadini u n-negozji jiġu implimentati kif suppost. L-awtoritajiet nazzjonali ħafna drabi jgawdu minn diskrezzjoni wiesgħa fil-mod kif jorganizzaw dawn il-mekkaniżmi ta’ infurzar, inklużi s-sanzjonijiet għal nuqqas ta’ konformità. Il-leġiżlatur Ewropew u l-Kummissjoni jistgħu, madankollu, jippromwovu l-applikazzjoni tal-liġi f’livell ta’ Stat Membru permezz ta’ modi varji. Pereżempju, fil- qasam tad-drittijiet tal-passiġġieri , bħala reazzjoni għall-kriżi kkawżata mill- isħaba tal-irmied vulkaniku, li pparalizzat l-ispazju tal-ajru Ewropew fir-rebbiegħa 2010, il-Kummissjoni ltaqgħet malajr mal-awtoritajiet nazzjonali tal-infurzar biex tiġi żgurata, permezz ta’ linji gwida miftehma, interpretazzjoni bilanċjata u uniformi tar-Regolament (KE) Nru 261/2004[20] fuq id-drittijiet tal-passiġġieri bl-ajru, b’mod partikolari, fuq l-assistenza li kienu intitolati li jirċievu mill-kumpaniji tal-ajru, il-passiġġieri li jitħallew l-art. Barra minn hekk, il-leġiżlazzjoni tal-UE u l-ftehimiet internazzjonali eżistenti jeħtieġu li l-Istati Membri jipprovdu aċċess għall-mekkaniżmi ta’ rimedju f’ċerti oqsma. Fil-qasam ambjentali, il-proposta li tirrevedi d-Direttiva Seveso[21] fiha regoli fuq l-aċċess għall-ġustizzja li huma konformi mal-Konvenzjoni ta’ Aarhus. Tali aċċess usa’ għad-dispożizzjonijiet tal-ġustizzja se jkompli jopera taħt id-Direttiva mfassla mill-ġdid fuq l-emissjonijiet industrijali (2010/75/UE[22]). Ir-regoli ta’ appell fil-miżuri tas-soċjetà tal-informazzjoni (id-Direttiva 2002/21/KE[23]) u l-każistika korrispondenti jiddefinixxu grupp wiesgħa ta’ persuni interessati li jistgħu jikkontestaw id-deċiżjonijiet tal-awtoritajiet u l-qrati nazzjonali. Il-leġiżlazzjoni tal-affarijiet interni (eż. id-Direttiva tas-Sanzjonijiet kontra min Iħaddem 2009/52/KE[24]) tobbliga lill-Istati Membri sabiex iħallu lill-partijiet terzi (pereżempju, trade unions) jintervjenu f’isem l-impjegati involuti fi proċeduri amministrattivi jew ċivili. Ir-regoli fuq l-immigrazzjoni jobbligaw li jingħataw raġunijiet għar-rifjut ta’ applikazzjoni għal permess ta’ residenza u li l-applikanti jiġu infurmati dwar mekkaniżmi ta’ rimedju possibbli u limiti ta’ żmien. Ir-rifjuti għall-applikazzjonijiet tal-viża għandhom jiġu ġġustifikati wkoll. Uħud mid-direttivi reċenti tal-UE jeħtieġu lill-Istati Membri sabiex jiftħu mezzi addizzjonali jew alternattivi għar-riżoluzzjoni ta’ tilwim . Fil-qasam tas-suq intern, id-Direttiva dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal- impriżi ta’ investiment kollettiv f’titoli trasferibbli (‘Direttiva UCITS IV’ 2009/65/KE[25]) tobbliga lill-Istati Membri sabiex joperaw ilmenti u proċeduri ta’ rimedju effiċjenti u effettivi għar-riżoluzzjoni extra-ġudizzjarja ta’ disputi tal-konsumaturi. Id-Direttiva 2007/66/KE fir-rigward tat-titjib fl-effettività ta’ proċeduri ta’ reviżjoni dwar l-għoti ta’ kuntratti pubbliċi[26] permezz ta’ standards komuni tiżgura li l-parteċipanti kollha tal-offerti pubbliċi jkollhom ir-rimedji neċessarji fl-Istati Membri kollha li bihom ikunu jistgħu jipproteġu d-drittijiet tagħhom skont il-liġi tal-UE. Ir-regoli ta’ protezzjoni tal-konsumatur għadhom qasam ewlieni fejn ir-rimedji huma msejsa fil-liġi tal-UE permezz tal-proċedura Ewropea għal Talbiet Żgħar (ir-Regolament 861/2007)[27] u l-obbligi tal-Istati Membri fid-direttivi prinċipali (2005/29/KE[28] u 97/7/KE[29]) biex jiġu stabbiliti mezzi xierqa u effettivi ta’ rimedju. Id-Direttivi dwar il-liberalizzazzjoni tas-swieq tal-gass u tal-elettriku tal-UE (2009/72/KE[30] u 2009/73/KE[31]) ikomplu jsaħħu l-protezzjoni tal-konsumatur billi jitolbu li jkun hemm ombudsman tal-enerġija jew korp tal-konsumaturi għar-riżoluzzjonijiet extra-ġudizzjarji ta’ disputi. Eżempju ieħor ta’ kif il-liġi tal-UE tappoġġja l-infurzar huwa t-twaqqif ta’ korpi ta’ ugwaljanza taħt il-liġijiet ta’ kontra d-diskriminazzjoni: wieħed mid-dmirijiet tagħhom huwa li jirreferu l-vittmi ta’ diskriminazzjoni lill-organizzazzjonijiet ta’ medjazzjoni. Il-promozzjoni tal-kooperazzjoni bejn l-awtoritajiet nazzjonali kompetenti tista’ ħafna drabi tikkostitwixxi miżura ta’ appoġġ utli. Dan jista’ jsir permezz ta’ netwerks (eż. IMPEL – in-Netwerk tal-UE għall-implimentazzjoni u l-infurzar tal-liġi tal-ambjent), kumitati konsultattivi klassiċi (eż. il-Kumitat ta’ Spetturi Anzjani fuq ix-Xogħol) jew strutturi innovattivi bħall-‘Forum’ ta’ awtoritajiet ta’ infurzar li hu marbut mal-Aġenzija Ewropea għas-Sustanzi Kimiċi taħt ir-Regolament REACH[32]. Il-mekkaniżmi informali ta’ soluzzjoni tal-problemi komplew iwasslu soluzzjonijiet rapidi u pragmatiċi liċ-ċittadini. Is-SOLVIT, netwerk ta’ awtoritajiet nazzjonali appoġġjat mill-Kummissjoni, jittratta numru dejjem ikbar ta’ każijiet sena wara sena, speċjalment fis-settur tal-professjonijiet regolati, ir-residenza u s-sigurtà soċjali. Fl-2010, 9 minn 10 każijiet ta’ SOLVIT setgħu jiġu solvuti b’suċċess, ħafna minnhom fi żmien 10 ġimgħat. Dan jindika kif ir-rata ta’ suċċess kibret meta mqabbla mal-2009. Fejn jidħlu kwistjonijiet ta’ impjieg , il-Kummissjoni Amministrattiva għall-Kordinazzjoni tas-Sistemi tas-Sigurtà Soċjali waqqfet Bord ta’ Konċiljazzjoni biex jimmedja bejn l-Istati Membri li jkunu jirrappreżentaw opinjoni differenti. Konklużjoni: Il-Kummissjoni sejra tkompli ssaħħaħ u tippromwovi strumenti ta’ soluzzjoni tal-problemi bħal SOLVIT, netwerks bħall-IMPEL u sejra tkompli teżamina jekk hemmx bżonn li jiżdiedu aktar mekkaniżmi mas-sistema attwali ta’ rimedji tal-UE sabiex l-infurzar tal-liġi tal-UE jissaħħaħ. Fejn hu possibbli, sejra tieħu wkoll miżuri biex ittejjeb is-sinerġiji bejn l-għodod ta’ soluzzjoni tal-problemi biex jiġi żgurat li l-problemi jiġu solvuti bl-aktar mod effettiv, għall-benefiċċju taċ-ċittadini u n-negozji Ewropej. Miżuri ta’ Prevenzjoni Żvilupp ġenerali tal-politika Pjanijiet ta’ implimentazzjoni: Fil-Komunikazzjoni tal-2007 il-Kummissjoni impenjat ruħha li tfassal miżuri sistematiċi u preventivi li għandhom l-għan li jgħinu lill-Istati Membri fl-implimentazzjoni tal-liġi tal-UE. Il-pjanijiet ta’ implimentazzjoni għandhom rwol importanti f’dan il-kuntest. Fihom il-Kummissjoni tidentifika r-riskji prinċipali kollha għall-implimentazzjoni f’waqtha u korretta ta’ direttiva ġdida u l-azzjonijiet xierqa li jilqgħu kontra dawn ir-riskji. L-iżvilupp ta’ pjanijiet ta’ implimentazzjoni hu parti integrali mill-approċċ għal regolamentazzjoni intelliġenti tal-Kummissjoni u jgħin biex jiżgura li l-implimentazzjoni tkun ikkunsidrata adegwatament matul il-ċiklu ta’ politika. Fl-2010, il-Programm ta’ Ħidma tal-Kummissjoni għall-2011 identifika sett ta’ proposti ewlenin u kumplessi li għalihom sejrin jitħejjew pjanijiet ta’ implimentazzjoni. Fit-22 u t-23 ta’ Novembru 2010, il-Presidenza Belġjana organizzat konferenza dwar it-traspożizzjoni tad-direttivi tal-UE. Il-konferenza segwit konferenza simili organizzata mill-Presidenza Ċeka f’Marzu 2009 u kellha l-għan li tikkondividi l-aħjar prattiċi fl-implimentazzjoni tal-liġi tal-UE[33]. Taħriġ legali: It-Trattat ta’ Lisbona għall-ewwel darba jipprovdi bażi legali għal azzjoni min-naħa tal-Unjoni Ewropea fuq it-taħriġ ġudizzjarju Ewropew (Artikoli 81(2) u 82(1) tat-TFUE). It-taħriġ ġudizzjarju Ewropew għandu jinkludi taħriġ ta’ prattikanti legali (imħallfin, prosekuturi, avukati, prokuraturi legali, nutara, marixxalli u persunal tal-qorti) fl-oqsma kollha tal-leġiżlazzjoni tal-UE permezz ta’ attivitajiet ta’ taħriġ u programmi ta’ skambju. Il-Kummissjoni Ewropea qed tħejji Komunikazzjoni dwar it-taħriġ ġudizzjarju Ewropew biex tesplora kif tista’ tissodisfa l-ħtiġijiet kbar li jitlob it-taħriġ ta’ prattikanti legali f’dan il-kamp. F’Ottubru 2010, il-Kummissjoni nediet konsultazzjoni wiesgħa biex tiġbor il-fehmiet tal-partijiet ewlenin interessati fit-taħriġ ġudizzjarju. Ir-riżultati tal-konsultazzjoni sejrin jiġu nklużi fil-Komunikazzjoni li hija ppjanata għat-tieni nofs tal-2011. Żviluppi speċifiċi għas-setturi ewlenin Pjanijiet ta’ implimentazzjoni: F’xi oqsma ta’ politika, id-direttivi huma regolarment imflassla flimkien ma’ pjanijiet ta’ implimentazzjoni. Fil-qasam tal- ambjent , fen pjanijiet bħal dawn ilhom li tfasslu mill-2008, il-Kummissjoni rrevediet l-approċċ tagħha sabiex tkun tista' tidentifika r-riskji aħjar filwaqt li tarmonizza l-għodod ta' prevenzjoni l-oħrajn, bħal tabelli ta' valutazzjoni u listi ta' kontroll tat-traspożizzjoni[34]. Fis- suq intern , il-pjanijiet ta' implimentazzjoni ġew applikati għad-direttiva dwar l-Akkwisti fil-Qasam tad-Difiża, it-3et Direttiva Postali u għal direttivi fis-settur tal-Liġi tal-Kumpaniji. Il-Kummissjoni issa ġeneralment teħtieġ pjan ta’ implimentazzjoni biex tkun ippreparata għal kull proposta ġdida għal direttiva dwar is- saħħa u l-ħarsien tal-konsumatur . Fil-qasam tal- intrapriża u l-industrija , diversi proposti għal direttivi se jkunu akkumpanjati minn pjanijiet ta’ implimentazzjoni. Dawn il-proposti jinkludu: ir-reġistrazzjoni mill-ġdid ta’ vetturi użati fi Stat Membru ieħor, l-ipprezzar ta’ mediċinali u l-modifiki għall-approvazzjoni tat-tip ta’ vetturi bil-mutur. Għodod oħrajn: Kważi d-dipartimenti tal-Kummissjoni kollha joħorġu linji gwida, manwali jew noti interpretattivi biex il-proċess ta’ traspożizzjoni jkun aktar mexxej. Kull dipartiment tal-Kummissjoni jagħmel ħiltu biex jikkjarifika kwistjonijiet mhux solvuti ta’ traspożizzjoni mal-Istati Membri permezz ta’ laqgħat ta’ gruppi esperti u kuntatti bilaterali. Il-kwistjonijiet ta’ traspożizzjoni ta’ spiss jitpoġġew fuq l-aġenda ta’ laqgħat pakkett. Seminars, workshops u dokumenti ta’ ħidma huma wkoll għodod li jintużaw regolarment biex itejbu r-riżultati ta’ traspożizzjoni. Il-Kummissjoni tappoġġja l-Istati Membri b’mod attiv biex il-proċess ta’ traspożizzjoni jkun kemm jista’ jkun operazzjonali u veloċi bl-għan aħħari li l-liġi tal-UE tkun applikata b’mod korrett u d-drittijiet u l-obbligi jiġu infurzati b’mod effettiv. Bħala eżempju, il-Green Paper dwar il-futur tal-VAT[35] tfittex li tidentifika modi biex tissimplifika s-sistema tal-VAT tal-UE biex tagħmel it-traspożizzjoni tagħha aktar faċli. Il-Kummissjoni għandha wkoll rwol attiv fit-titjib tal-kooperazzjoni lokali ta’ Schengen fost il-konsulati tal-Istati Membri, inkluż permezz ta’ avvenimenti ta’ taħriġ, u l-armonizzazzjoni tal-prattiċi tagħhom f’konformità mal- acquis tal-UE. Il-miżuri preventivi sejrin jiffokaw ukoll fuq l-involviment taċ-ċittadini fl-applikazzjoni tal-liġi tal-UE. Għajnuna waħda possibbli hija l-bażi ta’ dejta legali online ta’ liġijiet tal-konsumatur (speċjalment id-Direttiva 2005/29/KE[36]). Is-sensibilizzazzjoni hija prijorità ewlenija f’oqsma fejn iċ-ċittadini jridu jiddependu l-aktar fuq dispożizzjonijiet tat-Trattati biex ikunu jistgħu jiksbu d-drittijiet tagħhom eż. il-moviment liberu ta’ studenti, ir-rikonoxximent tad-diplomi akkademiċi, u l-isports. Konklużjoni: Biex tantiċipa problemi ta’ traspożizzjoni u applikazzjoni tal-leġiżlazzjoni l-ġdida, il-Kummissjoni sejra tkompli tuża firxa ta’ miżuri preventivi, inklużi pjanijiet ta’ implimentazzjoni, biex fl-aħħar tappoġġja l-implimentazzjoni preċiża u bla xkiel tad-direttivi li jitniedu fil-futur. Tabelli ta’ korrelazzjoni It-tabelli ta' korrelazzjoni jintużaw biex joħroġ fid-dieher kif l-Istati Membri jkunu ttrasponew il-liġi tal-UE fil-liġi nazzjonali billi jippreżentaw kif ġie traspost kull wieħed mill-elementi tal-liġi tal-UE. Dawn jipprovdu ħarsa ġenerali ċara ta’ liema regoli nazzjonali jimplimentaw kull wieħed mill-artikoli ta’ direttiva u b’hekk jiffaċilitaw il-kuntatti mal-Kummissjoni billi juru li direttiva tkun trasposta kompletament. Aktar tard, dawn jistgħu jkunu punt ta’ dħul għall-operaturi fl-identifikazzjoni ta’ dispożizzjonijiet legali relevanti. Il-Kummissjoni ilha mill-2003 tinkludi dispożizzjonijiet vinkolanti fit-tabelli ta’ korrelazzjoni fil-proposti tagħha għal direttivi. Madankollu, matul il-proċess leġiżlattiv dawn id-dispożizzjonijiet ħafna drabi jitħassru fuq inizjattiva tal-Kunsill. Fil-Ftehim Qafas li jirregola r-relazzjonijiet bejn il-Parlament Ewropew u l-Kummissjoni sa minn Novembru 2010, iż-żewġ istituzzjonijiet enfasizzaw il-firxa wiesgħa ta’ benefiċċji tat-tabelli ta’ korrelazzjoni u b’dan irriaffermaw l-impenn tagħhom għal dan il-metodu. Skont is-Sezzjoni 44 tal-Ftehim, il-Parlament Ewropew u l-Kummissjoni enfasizzaw l-impenn tagħhom li jippreservaw id-dispożizzjonijiet obbligatorji fuq it-tabelli ta’ korrelazzjoni matul in-negozjati leġiżlattivi. Konklużjoni: Il-Kummissjoni tqis li f'bosta każi t-tabelli ta' korrelazzjoni huma strumenti importani li ser jgħinuha tiżgura l-implimentazzjoni effettiva tad-direttivi. Għaldaqstant il-Kummissjoni ser tinkludi l-kliem xieraq fil-proposti tagħha. Hija impenjata li taħdem mal-Kunsill u l-Parlament Ewropew sabiex tinstab soluzzjoni li ttejjeb it-traspożizzjoni u l-konformità. It-Trasparenza Fl-2010, il-Kummissjoni kompliet tippubblika fuq is-sit elettroniku tagħha[37] tagħrif fil-qosor dwar il-proċeduri ta’ ksur kollha mill-istadju ta’ opinjoni motivata u dwar każijiet magħżula, mill-istadju ta’ avviż ta’ tqegħid fil-mora. Is-sommarju inkluda l-Istat Membru kkonċernat, is-servizz responsabbli tal-Kummissjoni, in-numru tar-reġistrazzjoni u t-titolu tal-proċeduri kif ukoll id-data u n-natura tal-aħħar deċiżjoni tal-Kummissjoni. It-trasparenza kienet ukoll fost l-aspetti enfasizzati fil-Ftehim Qafas rivedut dwar ir-relazzjonijiet bejn il-Parlament Ewropew u l-Kummissjoni. Skont is-Sezzjoni 44 il-Ftehim Qafas jistipula: ‘Barra mir-rapporti speċjali u mir-rapport annwali dwar l-applikazzjoni tad-dritt tal-Unjoni, il-Kummissjoni għandha tqiegħed għad-dispożizzjoni tal-Parlament tagħrif fil-qosor dwar il-proċeduri ta’ ksur kollha mill-ittra ta’ avviż formali, inkluż, jekk il-Parlament jitlob dan, fuq bażi ta’ każ b’każ u fir-rispett tar-regoli relatati mal-kunfidenzjalità, partikolarment dawk rikonoxxuti mill-Qorti tal-Ġustizzja tal-Unjoni Ewropea, dwar il-kwistjonijiet li magħhom ikollha x’taqsam il-proċedura ta’ ksur’. Konklużjoni: Il-Kummissjoni sejra tkompli tippromwovi t-trasparenza fil-politika ta’ ksur tagħha fil-limiti legali u ġudizzjarji. REGOLAMENTAZZJONI INTELLIġENTI Fil-Komunikazzjoni tagħha dwar ir-Regolamentazzjoni Intelliġenti fl-Unjoni Ewropea[38], il-Kummissjoni stipulat l-approċċ tagħha għall-integrazzjoni tal-applikazzjoni tal-liġi fiċ-ċiklu tal-politika (jiġifieri minn stadju bikri ta’ preparazzjoni sar-reviżjoni possibbli tagħha). L-għan tiegħu huwa kemm li jtejjeb l-implimentazzjoni u l-infurzar tal-leġiżlazzjoni eżistenti kif ukoll li jtejjeb il-kwalità tal-leġiżlazzjoni l-ġdida. Dan l-approċċ se jkun żviluppat aktar u għandu jikkontribwixxi fil-monitoraġġ u l-applikazzjoni effettiva tal-liġi tal-UE. KONKLUżJONIJIET Is-sena 2010 kienet ikkaratterizzata minn attivitajiet li kellhom l-għan li jimplimentaw u jiżviluppaw aktar ir-riforma tal-ġestjoni ta’ ksur tal-Kummissjoni kif inbdiet fl-2007 mill-Komunikazzjoni ‘Ewropa li tikseb ir-riżultati – L-applikazzjoni tal-liġi Komunitarja’. Fl-2011 il-Kummissjoni sejra tkompli tiffoka fuq oqsma ewlenin ta’ dan l-approċċ strateġiku, b’mod partikolari fuq: Is-soluzzjoni b’mod effettiv tal-problemi: eż. it-twessigħ tal-użu tal-“EU Pilot” bil-għan li jiġu nklużi l-Istati Membri kollha; Il-ġestjoni effiċjenti: It-titjib fil-ġestjoni ta’ każijiet relatati ma’ ksur f’konformità mal-punti ta’ referenza tal-Kummissjoni; Miżuri ta’ prevenzjoni: eż. li jiġi żgurat approċċ sistematiku u koerenti għall-pjanijiet ta’ implimentazzjoni; Regolament intelliġenti: l-integrazzjoni tal-monitoraġġ tal-applikazzjoni tal-liġi tal-UE b’mod aktar sħiħ fiċ-ċiklu tal-ħajja usa’ tal-leġiżlazzjoni. [1] COM(2007)502 finali. [2] Għal rapporti ta’ qabel, jekk jogħġbok ara:http://ec.europa.eu/eu_law/infringements/infringements_annual_report_mt.htm [3] ĠU C 12, 15.1.2011, p. 1. [4] ĠU L 304, 20.11.2010, p. 47. [5] Dan ir-rapport jintroduċi ċ-ċifri ewlenin; id-Dokument ta’ Ħidma tal-Persunal Tal-Kummissjoni li jakkumpanja dan ir-rapport, {SEC(2011) 1094 finali} fih dejta aktar komprensiva [6] Każijiet fejn l-Istat Membru kkonċernat naqas milli jissodisfa l-obbligi tiegħu ta' notifika ta’ miżuri għal traspożizzjoni ta' direttiva. [7] Id-Direttiva tal-Kunsill 85/337/KEE tas-27 ta' Ġunju 1985 dwar l-istima tal-effetti ta’ ċerti proġetti pubbliċi u privati fuq l-ambjent, ĠU L 175, 5.7.1985, p. 40. [8] Id-Direttiva tal-Kunsill 2004/80/KE tad-29 ta' April 2004 li għandha x'taqsam ma' kumpens għal vittmi ta' delitti, ĠU L 261, 6.8.2004, p. 15. [9] ĠU C 12, 15.1.2011, p. 1. [10] ĠU L 143, 30. 4. 2004, p. 56. [11] Id-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern , ĠU L 376, 27.12.2006, p. 36. [12] Id-Direttiva 2003/41/KE tal-Parlament Ewropew u tal-Kunsill tat-3 ta’ Ġunju 2003 dwar l-attivitajiet u s-superviżjoni ta’ istituzzjonijiet għall-provvista ta’ irtirar okkupazzjonali, ĠU L 235, 23.09.2003, p. 10. [13] Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern li temenda d-Direttiva tal-Kunsill 84/450/KEE, id-Direttivi 97/7/KE, 98/27/KE u 2002/65/KE tal-Parlament Ewropew u tal-Kunsill, u r-Regolament (KE) Nru 2006/2004 tal-Parlament Ewropew u tal-Kunsill, ĠU L 149, 11.6.2005, p. 22. [14] L-Artikolu 10 tal-Protokoll Nru 36 [15] COM(2002)141 finali, ĠU C 244 , 10.10.2002 p. 5. [16] “Aċċettabbli” tfisser li fuq il-bażi tat-tagħrif irċevut il-Kummissjoni tista’ tipprevedi l-għeluq tal-fajl. [17] COM(2010)70 finali. [18] It-18 l-Istat Membru huma: l-Awstrija, il-Bulgarija, ir-Repubblika Ċeka, id-Danimarka, l-Estonja, il-Ġermanja, il-Finlandja, l-Ungerija, l-Irlanda, l-Italja, il-Litwanja, il-Pajjiżi l-Baxxi, il-Portugall, is-Slovakkja, is-Slovenja, l-Isvezja, Spanja u r-Renju Unit. Il-proċess se jkompli fl-2011. [19] Dan ir-rapport ma jkoprix il-politika tal-kompetizzjoni fejn il-Kummissjoni għandha strumenti partikolari għad-dispożizzjoni tagħha biex tikkontrolla l-konformità. [20] Ir-Regolament (KE) Nru 261/2004 tal-Parlament Ewropew u tal-Kunsill tal-11 ta’ Frar 2004 li jistabbilixxi regoli komuni dwar kumpens u assistenza lill-passiġġieri f’każ ta’ imbark miċħud u ta’ kanċellazzjoni jew dewmien twil ta’ titjiriet, ĠU L 46, 17.2. 2004, p. 1. [21] Id-Direttiva 2003/105/KE tal-Parlament Ewropew u tal-Kunsill tas-16 ta’ Diċembru 2003 li temenda d-Direttiva tal-Kunsill 96/82/KE dwar il-kontroll fuq il-perikoli ta’ aċċidenti kbar li jinvolvu sustanzi perikolużi, ĠU L 345, 31.12.2003, p. 97. [22] Id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis), ĠU L 334, 17.12.2010, p. 17. [23] Id-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-netwerks ta’ komunikazzjonijiet u servizzi elettroniċi, ĠU L 108, 24.4.2002 p. 33. [24] Id-Direttiva 2009/52/KE tal-Parlament Ewropew u tal-Kunsill tat-18 ta’ Ġunju 2009 li tipprevedi standards minimi għal sanzjonijiet u miżuri kontra min iħaddem lil ċittadini minn pajjiżi terzi b’residenza illegali, ĠU L 168, 30.6.2009, p. 24. [25] ĠU L 302, 17.11.2009, p. 32. [26] ĠU L 335, 20.12.2007, p. 31. [27] Ir-Regolament (KE) Nru 861/2007 tal-Parlament Ewropew u tal-Kunsill tal-11 ta’ Lulju 2007 li jistabbilixxi Proċedura Ewropea għal Talbiet Żgħar, ĠU L 199, 31.7.2007, p. 1. [28] Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern, ĠU L 149, 11.6.2005, p. 22. [29] Id-Direttiva 97/7/KE tal-Parlament Ewropew u tal-Kunsill ta’ l-20 ta’ Mejju 1997 dwar il-protezzjoni tal-konsumaturi in rigward ta’ kuntratti li jsiru mill-bogħod, ĠU L 144, 4.6.1997, p. 19. [30] Id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li tħassar id-Direttiva 2003/54/KE, ĠU L 211, 14.8.2009, p. 55. [31] Id-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li temenda d-Direttiva 2003/55/KE, ĠU L 211, 14.8.2009, p. 94. [32] Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni, ĠU L 396, 30.12.2006, p. 1. [33] Ara l-istqarrija għall-istampa tat-22.11.2010 http://www.eutrio.be/pressrelease/opening-conference-transposition-european-directives-olivier-chastel-describes-belgian- [34] Il-lista ta’ kontroll tat-traspożizzjoni huwa dokument informali, li jitħejja mis-servizzi tal-Kummissjoni wara li jitwettqu diskussjonijiet mal-Istat Membru kkonċernat f’gruppi ta’ ħidma/laqgħat pakkett, u li għandu l-għan li jgħin lill-Istati Membri fl-implimentazzjoni tal-liġi tal-UE. [35] Il-Green paper tal-1.12.2010 Dwar il-futur tal-VAT Lejn sistema tal-VAT aktar sempliċi, aktar soda u aktar effiċjenti, KUMM(2010)695 finali. [36] Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern, ĠU L 149, 11.6.2005, p. 22. [37] http://ec.europa.eu/eu_law/infringements/infringements_annual_report_mt.htm [38] Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, ir-Regolamentazzjoni Intelliġenti fl-Unjoni Ewropea, COM 2010/0543/finali. Ara s-sit elettroniku tar-Regolamentazzjoni Aħjar għal aktar informazzjoni: http://ec.europa.eu/governance/better_regulation/key_docs_en.htm